《喜雨》
宋代·贺铸

终春久旱暵，涉夏俄溽暑。
垢汗浼衣襟，梅津蒸柱础。
黄霾闭赤景，测候错辰午。
沙燕逐风鸢，翻飞遡来雨。
纷纷白羽箭，齐发万牛弩。
落瓦复鸣阶，浮沤如沸煮。
崇朝已沛浃，枯渴顿清愈。
田父喜过从，迎门好相语。
蚕桑薄可具，豚酒与笔鼓。
择吉谢丛祠，巫娘罢狂舞。
晨炊饱丁壮，庇笠耕舄卤。
少缓麦租期，庶将秋稼补。
输入太仓中，蕃肥任黄鼠。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。